Scheuermanns sygdom
Scheuermanns sygdom, (efter den danske røntgenlæge Holger Scheuermann, 1877-1960), rygsygdom, der medfører fortil tilspidset kiledannelse af tre til fem ryghvirvler, i udtalte tilfælde med tendens til rundryggethed (kyfose). Sygdommen optræder hos ca. 4% af den danske befolkning og kan konstateres ved røntgenundersøgelse som beskrevet af Scheuermann i 1921. Den udvikles pga. vækstforstyrrelser i hvirvlernes vækstzoner (se osteokondrose) i puberteten, navnlig hos drenge, og opheler gradvis inden 20-års-alderen efter en periode med rygsmerter, som kan behandles med styrkende rygøvelser. I ca. 70% af tilfældene har sygdommen sæde i brysthvirvler og efterlader sjældent symptomer. Ved sygdom på overgangen mellem bryst- og lændehvirvelsøjlen eller i lændehvirvlerne alene vil der ofte senere i livet optræde tilbagevendende lændesmerter; i disse tilfælde bør rygbelastende arbejde undgås.